“Гамшгийн эрсдэлийг бууруулах орон

 нутгийн зөвлөл байгуулах, ажиллах журам

батлах тухай”

Монгол Улсын Засаг захиргаа, нутаг дэвсгэрийн нэгж, түүний удирдлагын тухай хуулийн 20 дугаар зүйлийн 20.1.14 дэх заалт, Гамшгаас хамгаалах тухай хуулийн 22 дугаар зүйлийн 22.2, 22.5 дахь хэсэг, 23 дугаар зүйлийн 23.2, 27 дугаар зүйлийн 27.2 дахь хэсэг, 31 дүгээр зүйлийн 31.1.1 дэх заалт, 51 дүгээр зүйлийн 51.1, 51.2 дахь хэсгийг тус тус үндэслэн ТОГТООХ нь:

1. Дүүргийн хөгжлийн бодлого төлөвлөлтөд төр, хувийн хэвшлийн болон салбар дундын хамтын ажиллагаа, иргэдийн оролцоонд тулгуурласан гамшгийн эрсдэлийг бууруулах цогц арга хэмжээг тусгах, бодлогын зөвлөмж, чиглэл гаргах үүрэг бүхий Гамшгийн эрсдэлийг бууруулах орон нутгийн зөвлөлийн бүрэлдэхүүнийг нэгдүгээр, ажиллах журмыг хоёрдугаар хавсралтаар тус тус баталсугай.

2. Гамшгийн эрсдэлийг бууруулах орон нутгийн зөвлөлийн өдөр тутмын үйл ажиллагааг удирдан зохион байгуулж ажиллахыг Онцгой байдлын хэлтсийн дарга /Г.Баатар/-т даалгасугай.

3. Тогтоолын хэрэгжилтэд хяналт тавьж ажиллахыг Хурлын Ажлын алба /даргын үүрэг гүйцэтгэгч О.Батмөнх/-нд үүрэг болгосугай.

 ДАРГА Б.МӨНХБАТ

Чингэлтэй дүүргийн Иргэдийн Төлөөлөгчдийн

Хурлын Тэргүүлэгчдийн 2021 оны 05 дугаар

сарын ...-ны өдрийн ... дугаар тогтоолын нэгдүгээр хавсралт

ГАМШГИЙН ЭРСДЭЛИЙГ БУУРУУЛАХ ОРОН НУТГИЙН

ЗӨВЛӨЛИЙН БҮРЭЛДЭХҮҮН

|  |  |
| --- | --- |
| Дарга:  | Дүүргийн Иргэдийн Төлөөлөгчдийн Хурлын дарга |
| Орлогч дарга: | Засаг даргын Инноваци, хөгжлийн асуудал хариуцсан орлогч |
| Гишүүд: | Засаг даргын Дэд бүтэц, төлөвлөлтийн асуудал хариуцсан орлогч |
|  | Иргэдийн Төлөөлөгчдийн Хурлын Тэргүүлэгчдийн Нарийн бичгийн дарга бөгөөд Ажлын албаны дарга  |
|  | Засаг даргын Тамгын газрын дарга  |
|  | Онцгой байдлын хэлтсийн дарга |
|  | Нийгмийн хөгжлийн хэлтсийн дарга |
|  | Санхүү, төрийн сангийн хэлтсийн дарга |
|  | Цагдаагийн газрын дарга |
|  | Мэргэжлийн хяналтын хэлтсийн дарга |
|  | Боловсролын хэлтсийн дарга |
|  | Эрүүл мэндийн төвийн дарга |
|  | Статистикийн хэлтсийн дарга |
|  | Газар зохион байгуулалтын албаны дарга |
|  | Улаан загалмайн хороон дарга |
| Нарийн бичгийн дарга:  | Онцгой байдлын хэлтсийн орлогч  |

Чингэлтэй дүүргийн Иргэдийн Төлөөлөгчдийн

Хурлын Тэргүүлэгчдийн 2021 оны 05 дугаар

сарын ...-ны өдрийн ... дугаар тогтоолын хоёрдугаар хавсралт

 **гамшгийн эрсдэлийг бууруулах орон нутгийн**

**ЗӨВЛӨЛИЙН АЖИЛЛАХ ЖУРАМ**

**Нэг. Нийтлэг үндэслэл**

1.1. Гамшгаас урьдчилан сэргийлэх үйл ажиллагаанд төр, хувийн хэвшлийн болон салбар дундын хамтын ажиллагаа, иргэдийн оролцоог хангах, бодлогын зөвлөмж гаргах чиг үүрэг бүхий орон тооны бус Гамшгийн эрсдэлийг бууруулах орон нутгийн зөвлөл (цаашид “орон нутгийн зөвлөл” гэх)-ийн үйл ажиллагааг энэхүү журмаар зохицуулна.

1.2. Орон нутгийн зөвлөл нь гамшгаас хамгаалах болон бусад холбогдох хууль тогтоомж, хөгжлийн бодлогын баримт бичиг, “Гамшгийн эрсдэлийг бууруулах үндэсний зөвлөлийн ажиллах журам”-ыг удирдлага болгож, үйл ажиллагааг явуулна.

**Хоёр. Удирдлага, зохион байгуулалт**

2.1. Орон нутгийн зөвлөлийг дүүргийн Иргэдийн Төлөөлөгчдийн Хурлын дарга тэргүүлж, дүүргийн /Инноваци, хөгжлийн асуудал хариуцсан/ Засаг даргын орлогч дарга орлоно.

2.2. Орон нутгийн зөвлөл ажлын албатай байна. Ажлын албыг Онцгой байдлын хэлтсийн дарга удирдана.

2.3. Дүүргийн газар хөдлөлтийн гамшгаас урьдчилан сэргийлэх байнгын ажиллагаатай зөвлөл нь орон нутгийн зөвлөлийн дэд зөвлөл байна.

2.4. Дүүргийн Онцгой комисс, гамшгаас хамгаалах албад нь чиг үүргийн хүрээнд орон нутгийн зөвлөлтэй үйл ажиллагаагаа уялдуулж ажиллана.

**Гурав. Орон нутгийн зөвлөлийн бүрэн эрх**

3.1. Орон нутгийн зөвлөл нь Гамшгаас хамгаалах тухай хуулийн 27 дугаар зүйлд заасан бүрэн эрхээс өөрийн эрх хэмжээнд хамаарах эрхийг хэрэгжүүлнэ.

3.2. Орон нутгийн зөвлөлийн гишүүн дараах эрхтэй байна:

3.2.1.Шаардлагатай тохиолдолд орон нутгийн зөвлөлийн ээлжит бус хуралдааныг хуралдуулах саналыг орон нутгийн зөвлөлийн даргад танилцуулах;

3.2.2. Гамшгийн эрсдэлийг бууруулах үйл ажиллагаа, орон нутгийн зөвлөлөөс гарсан зөвлөмжийн хэрэгжилтэд шаардагдах судалгаа, мэдээ, мэдээллийг холбогдох байгууллага, албан тушаалтнаас гаргуулан авах;

3.2.3. Гамшгийн эрсдэлийг бууруулах чиглэлээр эрхэлсэн салбарт хэрэгжүүлэх арга хэмжээ, салбар хоорондын зохицуулалтыг хангах асуудлыг орон нутгийн зөвлөлийн хуралдаанд оруулж шийдвэрлүүлэх, гамшгийн эрсдэлийг бууруулах нийслэлийн зөвлөлийн хуралдаанд санал хүргүүлэх;

3.2.4. Орон нутагт гамшгийн эрсдэлийг бууруулах чиглэлээр бодлогын зөвлөмж гаргах, нутгийн захиргааны байгууллагад чиглэл өгөх;

 3.3. Орон нутгийн зөвлөлийн гишүүн дараах үүрэгтэй байна:

3.3.1. Гамшгийн эрсдэлийг бууруулах эрх зүйн баримт бичгийн хэрэгжилтийг хангах, хэрэгжүүлсэн ажлаа орон нутгийн зөвлөлийн хуралдаан, холбогдох байгууллага, албан тушаалтанд тайлагнах, шаардлагатай тохиолдолд ажлын албанд хүргүүлэх;

3.3.2. Гамшгийн эрсдэлийг бууруулахтай холбоотой бодлогын зөвлөмж боловсруулах, бусад гишүүдийн үйл ажиллагаанд дэмжлэг үзүүлж салбар дундын зохицуулалтыг хангах;

3.3.3. Орон нутгийн зөвлөлөөс гарсан шийдвэр, үйл ажиллагааны төлөвлөгөөг хэрэгжүүлэх;

3.3.4. Үйл ажиллагааны төлөвлөгөөг хэрэгжүүлэх зардлыг тухайн жилийн төсөвт тусгах санал боловсруулах;

**Дөрөв. Орон нутгийн зөвлөлийн хуралдаан**

4.1. Орон нутгийн зөвлөлийн ажиллах үндсэн хэлбэр нь хуралдаан байна. Хуралдааныг орон нутгийн зөвлөлийн дарга зарлан хуралдуулна.

4.2. Орон нутгийн зөвлөлийн хуралдааны шийдвэр нь зөвлөмж байна.

4.3. Орон нутгийн зөвлөлийн ээлжит хуралдааныг жилд 2-оос доошгүй удаа хуралдуулна. Шаардлагатай тохиолдолд ээлжит бус хуралдааныг зарлан хуралдуулж болно.

4.4. Ээлжит хуралдааны товыг хуралдаан болохоос 5-аас доошгүй хоногийн өмнө гишүүдэд мэдэгдэж, хурлын материалыг тараасан байна. 4.5. Орон нутгийн зөвлөлийн хуралдааныг нийт гишүүдийн 51-ээс дээш хувийн ирцтэйгээр хуралдуулна. Хуралдаанаар хэлэлцсэн асуудлыг гишүүдийн олонхын саналаар, санал тэнцсэн тохиолдолд хуралдаан даргалагчийн саналаар шийдвэрлэнэ.

 4.6. Орон нутгийн зөвлөлийн даргын шийдвэрээр хуралдаанд холбогдох эрдэмтэн, судлаач, мэргэжилтэн, олон улсын байгууллага, төрийн бус байгууллага, иргэдийн төлөөлөл оролцуулж болно.

**Тав. Орон нутгийн зөвлөлийн нарийн бичгийн дарга үйл ажиллагаа**

5.1. Орон нутгийн зөвлөлийн нарийн бичгийн дарга дараах чиг үүргийг хэрэгжүүлнэ:

5.1.1. Хуралдааны бэлтгэлийг хангах, хуралдааныг зохион байгуулах;

5.1.2. Орон нутгийн зөвлөлийн үйл ажиллагааны төлөвлөгөөний хэрэгжилтийг хангахад гишүүдээс гадна бусад холбогдох талуудыг татан оролцуулах, хяналт тавих;

5.1.3. Орон нутгийн зөвлөлд ирүүлсэн санал, хүсэлтийг хүлээн авч, шийдвэрлүүлэх;

5.1.4. Хуралдааны шийдвэрийг холбогдох байгууллагад хүргүүлэх, биелэлтийг гаргуулах;

5.1.5. Орон нутгийн зөвлөлөөс зохион байгуулж байгаа ажил, түүний явц, үр дүнгийн талаар хэвлэл мэдээллийн хэрэгслээр олон нийтэд мэдээлэх, сурталчлах;

5.1.6. Орон нутгийн зөвлөлийн үйл ажиллагаанд шаардлагатай баримт бичиг, мэдээ, мэдээлэл, судалгааг холбогдох байгууллага, аж ахуйн нэгж, албан тушаалтан, иргэдээс гаргуулан авах; 5.1.7. Эрх, үүргээ хэрэгжүүлээгүй орон нутгийн зөвлөлийн гишүүд, холбогдох талуудад хариуцлага хүлээлгэх саналыг орон нутгийн зөвлөлийн даргад танилцуулах;

5.1.8. Орон нутгийн зөвлөлийн үйл ажиллагааг төлөвлөх, тайлагнах, жилийн үйл ажиллагааны тайланг нийслэлийн зөвлөлд хүргүүлэх;

5.1.9. Орон нутгийн зөвлөлийн нарийн бичгийн дарга ажлын албаны үйл ажиллагааны хэрэгжилтийг хангахад хамтран ажиллах;

**Зургаа. Бусад**

6.1. Орон нутгийн зөвлөлийн үйл ажиллагааны зардлыг Иргэдийн Төлөөлөгчдийн Хурлын төсөвт тусган санхүүжүүлнэ;

6.2. Орон нутгийн зөвлөлийн үйл ажиллагааны төлөвлөгөөнд заасан арга хэмжээний зардлыг Гамшгаас хамгаалах тухай хуулийн 51 дүгээр зүйлийн 51.2 дахь хэсэгт заасны дагуу бүрдүүлж, тухайн жилийн төсөв болон бусад эх үүсвэрээс санхүүжүүлнэ;

6.3. Гамшгийн эрсдэлийг бууруулах арга хэмжээг тухай бүр авч хэрэгжүүлээгүй, Орон нутгийн зөвлөлөөс гаргасан шийдвэр, үүрэг чиглэлийг биелүүлээгүй албан тушаалтанд холбогдох хуулийн дагуу хариуцлага тооцно.